Hressar hlaupakonur úr Haukum bregða á leik . Haukar í Hafnarfirði gefa nágrönnum sínum í FH ekkert eftir þegar kemur að hlaupum . Skokkhópur Hauka hefur verið starfandi frá 2007 . " Hópurinn fór rólega af stað en honum óx ásmegin við hvern mánuð sem leið . Auðvelt reyndist að fá inn nýliða og efla hópinn , " segir Anton Magnússon einn forsvarsmanna hópsins en hann situr fyrir svörum um skokkhóp rauða liðsins í Hafnarfirði . Áður en lengra er haldið er rétt að minna á vefsíðu hópsins . Þar má finna allar upplýsingar um starf hópsins , s.s. upplýsingar um æfingatíma og margt fleira . Síðuna má nálgast hér . Hvað eru margir meðlimir í Skokkhópi Hauka , hvernig hefur hann þróast á undanförnum árum ? Skráðir félagar eru vel á annað hundrað en virkir eru kannski 120 - 160 og yfir vetrartímann eru þetta ca 80 manns . Fólk er misvirkt eins og gengur , en meðalfjöldi á æfingu yfir vetrartímann er svona 40 - 60 en 80 - 100 yfir sumartímann . Við höldum nýliðanámskeið á hverju vori og undanfarin ár hafa um 70 - 90 mætt á hvert nýliðanámskeið . Ekki endast allir fram á haustið en flestir endast þó vel yfir sumarið . Sérstaklega er ánægjulegt að fylgjast með nýliðum sem uppgötva að þeir geta mun meira en þeir gerðu ráð fyrir . Margir nýliðar tengjast svo hópnum eins og vera ber og halda ótrauðir áfram . Hverjir eru meðlimir , er um að ræða þrautreynda hlaupara eða fólk sem er að byrja ? Skokkhópur Hauka er grasrótarhópur að því leyti til að við höfum einbeitt okkur að því að efla og aðstoða hinn almenna hlaupara , fólkið sem kemur af götunni ef svo má segja . Inn á milli eru svo gamlir íþróttamenn sem vilja halda sér við en bakgrunnur flestra er almenn hreyfing . Hvernig gengur að sníða æfingar að ólíkum þörfum hvers og eins ? Við klárlega getuskiptum æfingum . Sérstaklega á það við yfir sumartímann og þegar við erum að stefna að einhverjum ákveðnum hlaupum . Yfir vetrartímann eru æfingarnar mun staðlaðri . Sem dæmi gæti þetta litið út svona : Mánudagar : Sprettæfingar ( tröppur , brekkur , beinir sprettir ) . Miðvikudagar : Tempó eða vaxandi . Laugardagar : Langt og rólegt . Við látum svo fólk stytta lengdina eða fækka eða fjölga sprettunum allt eftir getu hvers og eins . Hvar hlaupið þið helst ? Eðli málsins samkvæmt hlaupum við helst í Hafnarfirði en þó ná hlaupaleiðirnar okkar mjög oft um uppland Hafnarfjarðar og alla leið inn í Heiðmörk . Eins erum við duglega að hlaupa Álftanesið og inn í Garðabæinn . Haukarar eftir að hafa þreytt Amsterdammaraþon . Haukarar sjást víða í almenningshlaupum árið um kring . Hvað með félagslíf , er mikið um atburði utan æfinga ? Þetta er vel virkur hópur sem heldur kynningar og fræðslufundi reglulega . Við höldum okkar uppskeruhátíð og svo tínum við til eitt og annað og finnum okkur þannig tilefni til að hittast . Hópurinn er afar virkur í almenningshlaupum um land allt og við höfum verið mjög dugleg að stefna á ákveðin hlaup í minni eða stærri hópum . Sérstaklega verð ég að nefna að Laugavegurinn hefur heillað þennan hóp sérstaklega og undanfarin ár hafa þónokkrir félagar spreytt sig á þeirri leið með flottum árangri . Utanlandsferðir hafa verið þónokkrar . Við höfum farið sem hópur til Berlínar í 10 km og hálft maraþon ( ca 50 manns ) , Til Amsterdam ( ca. 60 manns ) í heilt og hálft maraþon . Núna er verið að stefna á tvær ferðir , sú fyrri er Edinborg nú í vor og svo Munchen haust . Eru allir velkomnir , hvernig eiga áhugasamir að bera sig að ? Allir eru velkomnir og það eina sem þarf að gera er að mæta á æfingu og setja sig í samband við okkur þjálfarana . Við leiðbeinum fólki svo næstu skref . Mæting er á Ásvöllum á mánudögum og miðvikudögum kl. 17:30 og á Laugardögum kl. 10:00 . Alls ekki gera ráð fyrir að fólk fæðist sem hlauparar , það er eitthvað sem kemur smá saman með elju og æfingu ........... En ALLIR GETA HLAUPIÐ ! Þess má geta að Skokkhópur Hauka stendur fyrir nokkrum almenningshlaupum á ári , gefum Antoni orðið að nýju : Hvítasunnuhlaup Hauka er 17,5 km utanvegahlaup í upplandi Hafnarfjarðar . Fullt af verðlaunum og háalvarleg tímataka . Afmælishlaup Hauka er breytilegt frá ári til árs ( fylgir aldri félagsins ) . Haukar 81 árs þýðir 8,1km osv.frv. Þetta er meira hugsað svona inn á við til að efla unga fólkið í félaginu en engu að síður eru allir velkomnir og hér gildir hinn jákvæði andi frekar en nokkuð annað . Kirkjuhlaup á annan dag í jóla . Vinir okkar og félagar á Seltjarnarnesi hafa haldið dásamlegt kirkjuhlaup undanfarin ár . Hugmyndin er bara svo góð að það verður að flytja hana um víðan völl . Við hjá Skokkhópi Hauka settum því á laggirnar Hafnfirskt kirkjuhlaup . Hlaupið er 13 - 14km langt og farið er frá kirkjum yfir í kapellur og klaustur hér í Hafnarfirði . Þetta er ótímasett og huggulegt hlaup sem endar með kakói og smákökum . Hér skiptir mestu máli að ræða við náungann og njóta um jólin . Áramótahlaup Hauka er 10 km gleðihlaup sem undanfarin ár hefur verið haldið um um áramótin . Þetta hefur verið einstaklega vel heppnað og brosmilt hlaup . Lang flestir ( yfir 90% ) mæta í búningum og hér ræður gleðin ríkjum . Hafnfirskar blómarósir íklæddar strápilsum ásamt einum bónda að loknu Amsterdammaraþoni .